Tut lakuning jaman, pakumpulan iki banjur ambal tata (réorganisasi) uga salin jeneng dadi Sarékat Islam. Kantor gedhé Sarékat Islam mapan ing Surabaya. Wong-wong wigati saka Sarékat Islam kaya ta H.O.S. Cokroaminoto lan Haji Agus Salim. H.O.S. Cokroaminoto duwé cantrik telu kang kondhang, kang padha mrabawani ing jagating pulitik Indonésia: Sukarno kang nasionalis, Semaun kang sosialis, lan Kartosuwirjo kang islamis. Haji Agus Salim gabung Sarékat Islam ing 1915 lan manuhaké modhèrenisme Islam. Sawenèh cantriking Salim kaya ta Kasman Singodimedjo, Mohammad Roem, lan Mohammad Natsir kang ing tembé dadi pangarep-pangarep nasionalis lan Islam ing Indonésia.